На основу члана 172. став 2. и члана 192. тачка 4. Закона о запосленима у аутономним покрајинама и јединицама локалне самоуправе („Службени гласник РС”, брoj: 21/16, 113/17, 113/17 - др. закон и 95/18) и члана 31. алинеја 2. Статута Аутономне покрајине Војводине („Службени лист АПВ”, број: 20/14),

Скупштина Аутономне покрајине Војводине, на седници одржаној 11. априла 2019. године, доноси

**ПОКРАЈИНСКУ СКУПШТИНСКУ ОДЛУКУ**

**О ЖАЛБЕНОЈ КОМИСИЈИ**

**АУТОНОМНЕ ПОКРАЈИНЕ**

**ВОЈВОДИНЕ**

Део први

ОПШТЕ ОДРЕДБЕ

Предмет

Члан 1.

Жалбена комисија Аутономне покрајине Војводине (у даљем тексту: Жалбена комисија), основана Покрајинском скупштинском одлуком о Жалбеној комисији Аутономне покрајине Војводине („Службени лист АПВ”, број: 51/16), наставља да ради под истим називом, а у складу са одредбама ове покрајинске скупштинске одлуке (у даљем тексту: одлука).

Овом одлуком уређује се организација и начин рада Жалбене комисије.

Надлежност Жалбене комисије

Члан 2.

Жалбена комисија је колегијални орган који у другом степену одлучује о жалбама службеника на решења којима се одлучује о њиховим правима и дужностима, као и о жалбама учесника интерног и јавног конкурса за попуњавање радних места, у органима Аутономне покрајине Војводине, службама и организацијама које оснива надлежни орган Аутономне покрајине Војводине у смислу члана 1. Закона о запосленима у аутономним покрајинама и јединицама локалне самоуправе.

Жалбена комисија у свом раду примењује закон којим се уређује општи управни поступак.

Седиште Жалбене комисије

Члан 3.

Седиште Жалбене комисије је у просторијама Секретаријата Покрајинске владе, Нови Сад, Булевар Михајла Пупина бр. 16.

Печат Жалбене комисије

Члан 4.

Комисија има печат округлог облика пречника 60 мм у чијој средини је мали грб Републике Србије, док се грб и традиционални грб АП Војводине постављају десно од грба Републике Србије.

Текст печата исписан је око грба у концентричним круговима на српском језику ћириличким писмом и на језицима и писмима националних мањина – националних заједница, који су у равноправној службеној употреби у органима Аутономне покрајине Војводине.

У спољном кругу печата исписан је назив - Република Србија.

У унутрашњем кругу печата исписан је назив - Аутономна покрајина Војводина.

У унутрашњем кругу исписан је назив органа - Жалбена комисија Аутономне покрајине Војводине.

У дну печата исписан је назив седишта Жалбене комисије - Нови Сад.

Део други

ОРГАНИЗАЦИЈА И РАД ЖАЛБЕНЕ КОМИСИЈЕ

Именовање чланова Жалбене комисије

Члан 5.

Жалбену комисију образује Покрајинска влада.

Жалбена комисија има председника и пет чланова, који се именују на пет година, а могу потом и поново бити именовани.

Имена председника и чланова Жалбене комисије објављују се на интернет презентацији Покрајинске владе и Службе за управљање људским ресурсима.

Председник и чланови Жалбене комисије имају право на накнаду за рад, чију висину одређује Покрајинска влада.

Председник и чланови Жалбене комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, на мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање пет година радног искуства у струци.

Облици рада Жалбене комисије

Члан 6.

Жалбена комисија је у свом раду самостална.

Жалбена комисија одлучује на седници Жалбене комисије и седници већа Жалбене комисије.

Седница Жалбене комисије

Члан 7.

Седницу Жалбене комисије сачињавају председник и сви чланови Жалбене комисије.

Седница Жалбене комисије одржава се најмање једном месечно.

За пуноважно одлучивање на седници Жалбене комисије потребно је присуство већине чланова, укључујући и председника.

Жалбена комисија на седници већином гласова укупног броја чланова, укључујући и председника, доноси пословник о свом раду, годишњи распоред рада, образује већа Жалбене комисије, именује председника и два члана већа Жалбене комисије, разматра и усваја извештаје о раду, одлучује о другим питањима значајним за рад Жалбене комисије.

Седница већа Жалбене комисије

Члан 8.

Жалбена комисија одлучује о жалбама у већу које сачињавају председник већа и два члана.

Жалбена комисија има два већа чији се састав и попуна утврђују годишњим распоредом рада.

За пуноважно одлучивање на седници већа Жалбене комисије потребно је присуство свих чланова већа, укључујући и председника већа.

Веће Жалбене комисије одлучује већином гласова чланова већа, укључујући и председника већа.

Престанак дужности члана Жалбене комисије

Члан 9.

Председнику Жалбене комисије односно члану Жалбене комисије дужност престаје кад протекне време на које је именован, ако поднесе писмену оставку, ако буде разрешен или када испуни услове за старосну пензију.

Уместо председника односно члана Жалбене комисије коме је дужност престала пре времена, именује се ново лице - до окончања мандата Жалбене комисије.

Разлози за разрешење члана Жалбене комисије

Члан 10.

Члан Жалбене комисије разрешава се ако несавесно врши своје дужности или ако је осуђен на казну затвора од најмање шест месеци или за кажњиво дело које га чини недостојним дужности у Жалбеној комисији.

Председник Жалбене комисије разрешава се дужности председника ако је несавесно или неуспешно врши.

Против решења о разрешењу жалба није допуштена, али може да се покрене управни спор.

Изузеће председника и члана већа Жалбене комисије

Члан 11.

Председник већа или члан већа Жалбене комисије ће бити изузет од вршења дужности у појединачном жалбеном поступку уколико постоји лични интерес који он, односно с њиме повезано лице, може имати у вези са одлуком у чијем доношењу учествује.

Решење о изузећу председника већа и члана већа Жалбене комисије доноси председник Жалбене комисије.

Уколико је председник или члан већа Жалбене комисије уједно и председник Жалбене комисије, решење о изузећу доноси Покрајинска влада.

Против решења о изузећу жалба није допуштена, али може да се покрене управни спор.

Овим одредбама не ограничава се примена правила о изузећу прописана законом којим се уређује општи управни поступак.

Рок за одлучивање о жалби

Члан 12.

Веће Жалбене комисије дужно је да о жалби одлучи у року од 30 дана од дана њеног пријема, иначе се сматра да је жалба одбијена.

Право на управни спор

Члан 13.

Против одлуке већа Жалбене комисије може да се покрене управни спор.

Извештај о раду

Члан 14.

Жалбена комисија подноси Покрајинској влади годишњи извештај о свом раду, најкасније до 31. јануара за претходну годину, а на захтев Покрајинске владе подноси и ванредни извештај.

Стручно-технички послови и средства за рад Жалбене комисије

Члан 15.

Стручно-техничке и административне послове за Жалбену комисију обавља Служба за управљање људским ресурсима.

Средства за рад Жалбене комисије обезбеђују се у оквиру раздела Службе за управљање људским ресурсима.

Део трећи

ПРЕЛАЗНЕ И ЗАВРШНЕ ОДРЕДБЕ

Члан 16.

Председник и чланови Жалбене комисије настављају са радом до именовања председника и чланова Жалбене комисије, у складу са одредбама ове одлуке.

Члан 17.

Започети поступци који нису окончани, окончаће се по одредбама ове одлуке.

Члан 18.

Даном ступања на снагу ове одлуке престаје да важи Покрајинска скупштинска одлука о

Жалбеној комисији Аутономне покрајине Војводине („Службени лист АПВ”, број 51/16).

Члан 19.

Ова одлука ступа на снагу осмог дана од дана објављивања у „Службеном листу Аутономне покрајине Војводине”.

СКУПШТИНА АУТОНОМНЕ ПОКРАЈИНЕ ВОЈВОДИНЕ

|  |  |  |
| --- | --- | --- |
| 101 Број: 02-1/2019-01  Нови Сад, 11. април 2019. година |  |  |
|  | ПОТПРЕДСЕДНИК  СКУПШТИНЕ АП ВОЈВОДИНЕ  **Дамир Зобеница, с.р.** | |